13ኛው የጋራ መኖሪያ ቤቶች የዕጣ አወጣጥ ስነ-ሥርዓት ተከናወነ
13ኛው የጋራ መኖሪያ ቤቶች የዕጣ አወጣጥ ስነ-ሥርዓት በአዲስ አበባ በኢንተርኮንቲኔንታል ሆቴል ዛሬ ተከናውኗል፡፡በዕጣ አወጣጥ ስነሥርዓቱ ላይ የኢፌዴሪ ቤቶች ልማትና ኮንስትራክሽን ሚኒስቴር አቶ ጃንጥራር አባይ፣ የከተማ አስተዳደሩ ምክትል ከንቲባ ኢንጅነር ታከለ ኡማ፣ የከተማዋ ነዋሪዎችና ሌሎች የተለያዩ የፌደራልና ከተማ አስተዳደር አመራሮች ተገኝተዋል፡፡አቶ ጃንጥራር አባይ መንግስት በከተሞች የሚታየውን የመኖሪያ ቤቶች እጥረት ለመቅረፍ በከፍተኛ ጥረት እየሰራ እንደሚገኝ ገልጸው ችግሩን ለመፍታት የህብረት ስራ ማህበራትን በማደራጀት እየተሰራ ነው ብለዋል፡፡በዘላቂነት የቤት ችግርን ለመፍታትም የግሉን ዘርፍ ማሳተፍ አማራጭ የሌለው ተግባር መሆኑንም ተናግረዋል፡፡የቤት ልማት መረሐግብር ከተጀመረ ወዲህ በከተማዋ ከ1 ነጥብ 5 ሚሊዮን በላይ ህዝቦች ተጠቃሚ መሆናቸውን አስታውቋል፡፡መንግስት ለጋራ መኖሪያ ቤቶች ግንባታ ልዩ ትኩረት በመስጠት ቀጥተኛ በጀት መድቦ ከሌሎች ሀገራት በተለየ ሁኔታ እየሰራ እንደሚገኝም ሚኒስትሩ አቶ ጃንጥራር ገልጸዋል፡፡የዕጣ አወጣጥ ሥነሥርዓቱን ፍትሐዊነት በተመለከተም ከተለያዩ አካላት የተውጣጣ ኮሚቴን በማዋቀር የሶፍትዌር ማስተካከያ ሥራ መሰራንቱም ታውቋል፡፡ምክትል ከንቲባ ኢንጅነር ታከለ ኡማ በበኩላቸው ቤቶቹ በተሰሩባቸው አካባቢዎች ላሉ አርሶ አደሮችና የአርሶአደር ልጆች እጣ ሳይገቡ እንዲያገኙ የከተማ አስተዳድሩ ውሳኔ ማሳለፉን ገልጸዋል፡፡ ከተማዋ የምታካሂደው የተቀናጀ ልማት ሁሉን አቀፍ ተጠቃሚነትን ያጋገጠ እንዲሆን በማድረግ የተጀመረው ስራ ተጠናክሮ እንደሚቀጥልም ምክትል ከንቲባው አመልክተዋል፡፡በዛሬው ስነ ስርዓት ዕጣ የወጣባቸው ቤቶች 32 ሺህ 653 የ20/80 እና 18 ሺህ 576 የ40/60 መርሃ ግብር ቤቶች ናቸው፡፡